CELEX: 32022D0484
Language: et
Date: 2022-03-23 00:00:00
Title: Komisjoni rakendusotsus (EL) 2022/484, 23. märts 2022, milles sätestatakse 2022. taotlusaasta osas keskkonnasäästlikumaks muutmise toetuse teatavate tingimuste rakendamisel erandite kehtestamine Euroopa Parlamendi ja nõukogu määrusest (EL) nr 1307/2013 ja komisjoni delegeeritud määrusest (EL) nr 639/2014 (teatavaks tehtud numbri C(2022) 1875 all)

25.3.2022   
               
               
                  ET
               
               
                  Euroopa Liidu Teataja
               
               
                  L 98/105
               
            
         KOMISJONI RAKENDUSOTSUS (EL) 2022/484,
         23. märts 2022,
         milles sätestatakse 2022. taotlusaasta osas keskkonnasäästlikumaks muutmise toetuse teatavate tingimuste rakendamisel erandite kehtestamine Euroopa Parlamendi ja nõukogu määrusest (EL) nr 1307/2013 ja komisjoni delegeeritud määrusest (EL) nr 639/2014
         
            
               (teatavaks tehtud numbri C(2022) 1875 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009, (1) eriti selle artikli 69 lõiget 1,
         ning arvestades järgmist:
         
                     (1)
                  
                  
                     Määruse (EL) nr 1307/2013 III jaotise 3. peatükis on sätestatud kliimat ja keskkonda säästvate põllumajandustavade toetus (edaspidi „keskkonnasäästlikumaks muutmise toetus“). Need tavad hõlmavad põllumajanduskultuuride mitmekesistamist vastavalt kõnealuse määruse artikli 43 lõike 2 punktile a ja ökoloogilise kasutuseesmärgiga maa-alasid vastavalt artikli 43 lõike 2 punktile c. Nimetatud tavasid käsitlevad täiendavad eeskirjad on sätestatud komisjoni delegeeritud määruse (EL) nr 639/2014 (2) 3. peatükis.
                  
               
                     (2)
                  
                  
                     Määruse (EL) nr 1307/2013 artikli 44 lõike 4 kohaselt võetakse põllumajanduskultuuride mitmekesistamise raames kesana arvesse muid põllumajanduskultuure kui rohi või muud rohttaimed. See tähendab, et maad, mida on kasutatud karjatamiseks või millelt on tootmise eesmärgil saaki koristatud, ei saa arvestada kesana.
                  
               
                     (3)
                  
                  
                     Määruse (EL) nr 1307/2013 artikli 46 lõike 2 esimese lõigu punktis a on sätestatud, et kesa võib käsitada ökoloogilise kasutuseesmärgiga maa-alana. Delegeeritud määruse (EL) nr 639/2014 artikli 45 lõikes 2 on nõutud põllumajandusliku tootmise puudumine ning kõnealuse määruse artikli 45 lõikega 10b on keelatud taimekaitsevahendite kasutamine ökoloogilise kasutuseesmärgiga maa-alaks kvalifitseeruval kesal.
                  
               
                     (4)
                  
                  
                     Venemaa sissetung Ukrainasse 24. veebruaril 2022 on põhjustanud toormehindade järsu tõusu ning mõjutanud põllumajandustoodete pakkumist ja nõudlust. Selle olukorra lahendamiseks tuleks suurendada liidu põllumajandusliku tootmise potentsiaali nii toidu kui ka sööda puhul.
                  
               
                     (5)
                  
                  
                     Kesa on jätkuvalt põllumaa, mis sobib põllumajanduskultuuride kasvatamiseks ja mida on võimalik kohe kasutada toidu ja sööda tootmiseks, kuigi erineval määral sõltuvalt tingimustest, näiteks mulla kvaliteedist. Selleks et põllumajandustootjad saaksid kasutada võimalikult palju oma olemasolevaid alasid toidu tootmiseks ja loomade söötmiseks, tuleks liikmesriikidel lubada teha 2022. taotlusaasta osas erandeid keskkonnasäästlikumaks muutmise toetuste, sh taimekaitsevahendite kasutamise tingimustest kesa puhul, mis vastab põllumajanduskultuuride mitmekesistamise või ökoloogilise kasutuseesmärgiga maa-ala nõuetele vastavalt määruse (EL) nr 1307/2013 artikli 44 lõikele 4 ja artikli 46 lõike 2 esimese lõigu punktile a.
                  
               
                     (6)
                  
                  
                     Käesoleva otsusega tuleks ette näha erandid põllumajanduskultuuride mitmekesistamise ja ökoloogilise kasutuseesmärgiga maa-alaga seotud kohustustest üksnes sellises ulatuses ja selliseks ajavahemikuks, mis on rangelt vajalik. Erandid peaksid piirduma taotlusaastaga 2022 ja nende eesmärk peaks olema tegelda mõjuga põllumajandustoodete pakkumisele ja nõudlusele, võimaldades suurendada toidu ja sööda tootmiseks kasutatava põllumaa kogupindala.
                  
               
                     (7)
                  
                  
                     Erandite kohaldamise üle otsustamisel peaksid liikmesriigid võtma nõuetekohaselt arvesse kliimat ja keskkonda säästvate põllumajandustavade eesmärke ning eelkõige vajadust kaitsta piisavalt mulla ja loodusvarade kvaliteeti ning bioloogilist mitmekesisust, eriti õistaimede ja pesitsevate lindude jaoks kõige tundlikumal ajal.
                  
               
                     (8)
                  
                  
                     Selleks et tagada käesoleva otsusega lubatavate erandite tõhusus, pidades silmas taotletavaid eesmärke, st toormehindade tõusu leevendamist ning mõju pakkumisele ja nõudlusele, peaksid liikmesriigid tegema oma otsused erandite kohaldamise kohta 21 päeva jooksul alates käesoleva otsuse teatavakstegemise kuupäevast ning teatama komisjonile tehtud otsustest seitsme päeva jooksul pärast nimetatud otsuste tegemise kuupäeva.
                  
               
                     (9)
                  
                  
                     Selleks et komisjon saaks jälgida käesoleva otsusega võimaldatavate erandite nõuetekohast kohaldamist ja nende mõju, peaksid liikmesriigid esitama teabe eranditega hõlmatud põllumajandusettevõtete ja hektarite arvu kohta. Kõnealune teave tuleks olemasolevaid teavitusvahendeid kasutades teha komisjonile kättesaadavaks 15. detsembriks 2022.
                  
               
                     (10)
                  
                  
                     Käesolevas otsuses sätestatud meetmed on kooskõlas otsetoetuste komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsused, millega tehakse 2022. taotlusaasta osas erand teatavatest keskkonnasäästlikumaks muutmise toetusega seotud tingimustest
            
               1.   Erandina määruse (EL) nr 1307/2013 artikli 44 lõikest 4 võivad liikmesriigid 2022. taotlusaasta osas otsustada, et kesa käsitatakse eraldiseisva põllumajanduskultuurina, seda isegi juhul, kui sellist maad on kasutatud karjatamiseks või sellelt on tootmise eesmärgil saaki koristatud või seda on haritud.
            
            
               2.   Erandina delegeeritud määruse (EL) nr 639/2014 artikli 45 lõikest 2 võivad liikmesriigid 2022. taotlusaasta osas otsustada, et kesa käsitatakse määruse (EL) nr 1307/2013 artikli 46 lõike 2 esimese lõigu punkti a kohase ökoloogilise kasutuseesmärgiga maa-alana, seda isegi juhul, kui sellist maad on kasutatud karjatamiseks või sellelt on tootmise eesmärgil saaki koristatud või seda on haritud. Kohaldatakse määruse (EL) nr 1307/2013 X lisas sätestatud kesa kaalutegurit.
               Erandina delegeeritud määruse (EL) nr 639/2014 artikli 45 lõikest 10b võivad liikmesriigid juhul, kui nad kasutavad käesoleva lõike esimeses lõigus osutatud erandit, otsustada lubada kõnealustel aladel ka taimekaitsevahendite kasutamist isegi juhul, kui sellist maad kasutatakse karjatamiseks või tootmise eesmärgil saagi koristamiseks või harimiseks.
            
         
         
            Artikkel 2
            Tähtaeg
            Artiklis 1 osutatud otsused tuleb teha 21 päeva jooksul pärast käesoleva otsuse teatavakstegemist.
         
         
            Artikkel 3
            Teated
            
               1.   Liikmesriigid teatavad komisjonile artikli 1 kohaselt tehtud otsusest seitsme päeva jooksul pärast nimetatud otsuste tegemise kuupäeva.
            
            
               2.   15. detsembriks 2022 teatavad liikmesriigid komisjonile nende põllumajandusettevõtete arvu, kes kasutasid artiklis 1 sätestatud erandeid, ja pindala (hektarites), mille suhtes kõnealuseid erandeid kohaldati.
            
         
         
            Artikkel 4
            Adressaadid
            Käesolev otsus on adresseeritud liikmesriikidele.
         
         
            Brüssel, 23. märts 2022
            
               
                  Komisjoni nimel
               
               
                  komisjoni liige
               
               Janusz WOJCIECHOWSKI
            
         
         
            (1)  ELT L 347, 20.12.2013, lk 608.
         
            (2)  Komisjoni 11. märtsi 2014. aasta delegeeritud määrus (EL) nr 639/2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).